[{"text_idx": "#000000", "text": "\u2018Mae\u2019n bosib defnyddio pob bin\u2019 yw\u2019r neges wrth i\u2019r diwrnod ymwybyddiaeth amlygu effaith baeddu gan gw\u0302n"}, {"text_idx": "#000001", "text": "Mae effaith baw anifeiliaid anwes yn Sir Fynwy yn cael ei amlygu yn dilyn diwrnod ymwybyddiaeth sydd a\u0302\u2019r nod o ddangos sut y gall perchnogion anifeiliaid anwes atal baw cw\u0302n rhag difetha cymunedau."}, {"text_idx": "#000002", "text": "Roedd timau allan ym Mharc Belgrave, Dolydd y Castell a Pharc Bailey yn y Fenni, ardaloedd preswyl yn Llan-ffwyst ac yn Wyesham, Trefynwy, ddydd Iau 18fed Awst yn cwrdd a\u0302 pherchnogion anifeiliaid anwes cyfrifol a gosod arwyddion newydd \u2018Mae\u2019n bosib defnyddio pob bin\u2019. Nod yr arwyddion yw annog pob perchennog cw\u0302n i godi ar o\u0302l eu hanifeiliaid anwes a chael gwared ar fagiau baw yn briodol, naill ai mewn biniau gwastraff cw\u0302n penodol neu finiau gwastraff cyffredinol."}, {"text_idx": "#000003", "text": "Bydd y gwaith o godi ymwybyddiaeth o bwysigrwydd codi gwastraff eich ci yn parhau gan Gyngor Sir Fynwy, sydd wedi bod yn gweithio mewn partneriaeth a\u0302 Chynghorau Tref a Chymunedol ar draws y sir, ynghyd ag ymgyrch Cadwch Gymru\u2019n Daclus."}, {"text_idx": "#000004", "text": "Yn ystod y diwrnod ymwybyddiaeth blynyddol, fe wnaeth timau Iechyd yr Amgylchedd, a Glanhau Gwastraff a Stryd y Cyngor, yn ogystal a\u0302 chodwyr sbwriel gwirfoddol, siarad a\u0302 pherchnogion cw\u0302n, dosbarthu bagiau baw cw\u0302n am ddim a gosod arwyddion i godi ymwybyddiaeth o\u2019r mater."}, {"text_idx": "#000005", "text": "Er bod naw o bob deg o berchnogion cw\u0302n yn ymddwyn yn gyfrifol ac yn glanhau ar o\u0302l eu hanifeiliaid anwes mewn ardaloedd cyhoeddus, mae\u2019r un allan o ddeg nad ydynt yn ymddwyn yn gyfrifol yn cael effaith negyddol ar fannau gwyrdd a pharciau. Mae baw cw\u0302n yn parhau i fod yn un o\u2019r materion amgylcheddol mwyaf aml a dadleuol ac roedd y ffocws y tro hwn ar gaeau chwaraeon ac ardaloedd lle mae plant yn chwarae. Mae\u2019r rhain yn ardaloedd lle gall plant, pobl ifanc ac oedolion ddod i gysylltiad yn fwyaf hawdd a\u0302 baw cw\u0302n sy\u2019n cael eu gadael ar y ddaear, ac mae\u2019n hanfodol bod pobl yn codi baw cw\u0302n i\u2019w atal rhag dod yn broblem iechyd cyhoeddus. Gellir cael gwared ar fagiau gwastraff cw\u0302n mewn biniau wrth gerdded eich anifail anwes neu gartref yn eich gwastraff bag du cyffredinol."}, {"text_idx": "#000006", "text": "Dywedodd Dirprwy Arweinydd, y Cynghorydd Paul Griffiths, Aelod Cabinet Sir Fynwy sy\u2019n gyfrifol am iechyd yr amgylchedd: \u201cMae\u2019r diwrnodau ymwybyddiaeth yma\u2019n bwysig, ond mae\u2019r gwaith o godi ymwybyddiaeth yn barhaus. Er mai perchnogion cw\u0302n sy\u2019n gyfrifol, dim ond ychydig sydd ddim yn codi ar o\u0302l eu hanifeiliaid anwes ac yn creu problem. Does dim esgus i beidio cario bagiau baw ac, fel mae\u2019r arwyddion newydd yn dweud \u2018Mae\u2019n bosib defnyddio pob bin\u2019. Os bydd pob perchennog cw\u0302n yn gwneud hyn, bydd yn helpu i gadw\u2019r rhai sy\u2019n defnyddio\u2019n mannau gwyrdd a\u2019n caeau chwaraeon \u2013 a llawer ohonynt yn blant \u2013 yn ddiogel. Hoffwn ddiolch hefyd i\u2019r holl berchnogion cw\u0302n cyfrifol sydd eisoes yn codi ar o\u0302l eu hanifeiliaid anwes.\u201d"}, {"text_idx": "#000007", "text": "Mae awdurdodau lleol a Heddlu Gwent a\u0302\u2019r grym i roi hysbysiadau cosb benodedig, ac mae perchnogion sy\u2019n methu a\u0302 chodi baw eu hanifeiliaid anwes yn wynebu dirwy o \u00a375 yn y fan a\u2019r lle. Os yw\u2019r person yn gwrthod talu, a\u2019r achos yn cael ei gymryd i\u2019r llys, mae\u2019n bosib y bydd y troseddwr yn cael dirwy o hyd at \u00a31,000. Gellir rhoi gwybod yn hawdd i\u2019r cyngor am berchnogion cw\u0302n sy\u2019n methu a\u0302 chodi baw eu hanifeiliaid ar-lein: "}]